KOMISIJOS REGLAMENTAS (EB) Nr. 2039/2005
2005 m. gruodžio 14 d.
iš dalies keičiantis Reglamentą (EB) Nr. 1238/95, nustatantį Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje (1), ypač į jo 113 straipsnį,
pasikonsultavusi su Bendrijos augalų veislių tarnybos administracine taryba,
kadangi:
(1)
1995 m. gegužės 31 d. Komisijos reglamente (EB) Nr. 1238/95, nustatančiame Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles (2), yra nustatyti Bendrijos augalų veislių tarnybai (toliau - Tarnyba) mokėtini mokesčiai ir tų mokesčių dydžiai.
(2)
Tarnybos finansinis rezervas pasiekė dydį, viršijantį būtiną lygį jos veiksmų nenutrūkstamumui užtikrinti. Dėl šios priežasties pereinamuoju laikotarpiu sumažėjo metinio mokesčio ir su techninėmis ekspertizėmis susijusių mokesčių dydis.
(3)
Kalbant apie metinį mokestį, pereinamasis laikotarpis, kurio metu šio mokesčio dydis buvo sumažintas, jau buvo pratęstas iki 2007 metų pabaigos. Techninių ekspertizių mokesčių atveju pereinamasis laikotarpis, kurio metu šių mokesčių dydis buvo sumažintas, buvo pratęstas iki 2006 metų pabaigos.
(4)
Tačiau nepaisant priimtų priemonių, skirtų sumažinti Tarnybos finansinį rezervą, numatoma, kad rezervo dydis artimiausiu metu nesumažės reikiamu lygiu. Todėl reikėtų dar labiau sumažinti metinio mokesčio dydį. Todėl Reglamentą (EB) Nr. 1238/95 reikėtų atitinkamai iš dalies pakeisti.
(5)
Šiame reglamente numatytos priemonės atitinka Bendrijos augalų veislių teisinės apsaugos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1238/95 9 straipsnio 1 dalis pakeičiama taip:
„1. Tarnyba ima iš augalų veislių teisinės apsaugos Bendrijoje savininko (toliau - savininkas) mokestį už kiekvienus augalų veislių teisinės apsaugos Bendrijoje trukmės metus (toliau - metinis mokestis), kuris 2003-2005 metais yra 300 eurų, o 2006 ir vėlesniais metais - 200 eurų. Jeigu 2006 m. asmuo sumokėjo 300 EUR mokestį, Tarnyba tam asmeniui grąžina 100 EUR skirtumą.“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 14 d.